tartuNLP/wikipedia-smugri-20251201 huggingface dataset:
Vilho Lekman

Vilho Lekman (30. maaliskuuta 1872 Helsinki – 26. helmikuuta 1924 Helsinki) oli suomalainen rakennusmestari. Hän kävi taideteollisuuskoulua vuosina 1890–92. Hän on suunnitellut 31 rakennusta Helsingin Katajanokalla, Eirassa sekä Punavuoressa.
Vilho Lekman tuli rakennusalalle jo 15-vuotiaana. Hän harjoitti aluksi piirustusopintoja arkkitehtien Kiseleffin ja Heikelin arkkitehtitoimistossa Helsingissä ja parisen vuotta Helsingin taideteollisuuskoulussa. Päätettyään opintonsa Helsingin teollisuuskoulussa vuonna 1895, hän siirtyi hän rakennuspiirtäjäksi Nyström–Petrelius–Penttilän arkkitehtuuritoimistoon ja oli siellä työssä 12 vuotta. Tämän jälkeen hän toimi itsenäisenä rakennusten suunnittelijana. Hän suunnitteli rakennuksia sekä Helsinkiin että useille paikoille maaseudulla ja menestyi myös arkkitehtuurikilpailuissa. Viimeksi Lekman sai 1. palkinnon tammikuussa 1924 hankolaisen Kiinteistö Oy. Fredin suurehkon liike- ja asuinrakennuksen piirustuskilpailussa. 
Lekman osallistui rakennusmestarikunnan yhdistystoimintaan ja oli mukana lukuisissa helgellisissä yhdistyksissä, kuten Vankeinhoitoyhdistyksessä ja Helsingin Kaupunkilähetyksessä.
Katajanokalla sijaitseva Högborg-jugendtalo on Lekmanin suunnittelema.
Tako Gatšetšiladze

Tamara "Tako" Gatšetšiladze (, eng. Tako Gachechiladze, s. 18. maaliskuuta 1983, Tbilisi, Georgian SNT), on georgialainen laulaja, lauluntekijä ja näyttelijä. Tako oli osa nelihenkistä bändiä nimeltä Stephane &amp; 3G, jonka oli tarkoitus edustaa Georgiaa vuoden 2009 Eurovision laulukilpailussa kappaleella "We Don't Wanna Put In", mutta heidät diskattiin kappaleen poliittisen sanoman takia. Gatšetšiladze kuitenkin edusti Georgiaa sooloartistina vuoden 2017 Eurovision laulukilpailussa Kiovassa kappaleella "Keep the Faith".
Lähteet.
Red Bull–Bora–Hansgrohe

Red Bull–Bora–Hansgrohe (UCI-tunnus RBH) on saksalainen maantiepyöräilyn ammattilaistalli, joka osallistuu korkeimpaan UCI World Tour -kilpailusarjaan. Talli perustettiin vuonna 2010 nimellä Team NetApp. Talli osallistui UCI Professional Continental -sarjaan vuosina 2010–2016. Kun Tinkoff-tallin ilmoitettiin lopettavan kauden 2016 jälkeen, uutisoitiin Peter Saganin solmineen kolmen vuoden sopimuksen Bora – Argon 18 -tallin kanssa. Sagan ajoi Borassa vuoteen 2021 saakka. Talli siirtyi UCI World Tour -sarjaan kaudella 2017 nimellä Bora-Hansgrohe. Itävaltalainen energiajuomayhtiö Red Bull tuli tallin pääsponsoriksi vuonna 2024. Tallin muut sponsorit ovat saksalaiset liesituulettimia valmistava Bora ja kylpyhuonekalusteita valmistava Hansgrohe.
Tallin pyöräilijä Jai Hindley voitti vuoden 2022 Italian ympäriajon.
Joukkueen kokoonpano.
2025.
Lähde: UCI
Keep the Faith (Tako Gatšetšiladzen kappale)

Keep the Faith on georgialaislaulaja Tako Gatšetšiladzen esittämä kappale, jolla hän edusti Georgiaa vuoden 2017 Euroviisuissa.
Kappale kilpaili Euroviisujen ensimmäisessä semifinaalissa 9. toukokuuta 2017, jossa se sai 99 pistettä, jäi sijalle 11 eikä päässyt finaaliin.
Dirck Hals

Dirck Hals (19. maaliskuuta 1591 Haarlem – 17. toukokuuta 1656) oli hollantilainen taidemaalari. Halsin teokset käsittelivät usein humoristisia aiheita sekä erilaisia juhlatilanteita tai tapahtumia. Frans Hals oli Dirck Halsin isoveli.
Elämä ja teokset.
Hals syntyi Haarlemissa vuonna 1591. Aikaisina vuosina Halsin opettajana toimi hollantilainen Abraham Bloemaert. Hals maalasi yleensä vain pieniä tauluja ja kuvituksia.
NAVI (yhtye)

NAVI (tunnettu myös nimellä Naviband) on valkovenäläinen duo. Se edusti Valko-Venäjää vuoden 2017 Eurovision laulukilpailussa Kiovassa kappaleella "Historyja maiho žytsja".
Yhtye voitti Lira-palkinnon parhaasta valkovenäjänkielisestä laulusta kappaleella "Abdymi mianie" vuonna 2014 ja kappaleella "Historyja maiho žytsja" vuonna 2016. Vuonna 2015 yhtye voitti nuorille valkovenäjänkielisille esiintyjille tarkoitetun "Zaspiavaj 2.0" -kilpailun. Yhtye osallistui vuoden 2016 euroviisukarsintoihin kappaleella "Heta ziamlia" ja sijoittui neljänneksi.
Historyja maiho žytsja

Historyja maiho žytsja (, ) on valkovenäläisen NAVI-yhtyeen esittämä kappale, jolla se edusti Valko-Venäjää vuoden 2017 Eurovision laulukilpailussa. Kappale oli viisuhistorian ensimmäinen valkovenäjän kielellä esitetty kappale.
Kappale kilpaili euroviisujen toisessa semifinaalissa 11. toukokuuta, jossa se sijoittui yhdeksänneksi 110 pisteellä ja pääsi finaaliin. Finaalissa se sai 83 pistettä ja saavutti sijan 17.
Manuela Malsiner

Manuela Malsiner (s. 15. joulukuuta 1997) on italialainen mäkihyppääjä. Seuratasolla hän edustaa SC Gardenaa.
Maailmancupissa Malsiner kilpaili ensimmäisen kerran Schonachissa tammikuussa 2013 ja ensimmäiset maailmancupin pisteensä hän saavutti Ljubnossa saman vuoden helmikuussa oltuaan 25:s. Kymmenen parhaan joukkoon hän sijoittui ensimmäistä kertaa Sapporossa 14. tammikuuta 2017 oltuaan kymmenes, ja ensimmäisen palkintosijansa viikkoa myöhemmin Zaōssa oltuaan toinen.
Val di Fiemmen MM-kilpailuissa 2013 Malsiner sijoittui normaalimäen kilpailussa 29:nneksi. Lahden MM-kilpailuissa 2017 hän oli viidestoista ja sekajoukkuemäessä seitsemäs. Pyeongchangin olympialaisissa 2018 hän sijoittui henkilökohtaisessa kilpailussa 18:nneksi. Hän voitti nuorten maailmanmestaruuden henkilökohtaisessa kilpailussa Utah Olympic Parkissa 2017 ja oli sekajoukkuekilpailussa viides.
Malsinerin pikkusiskoista Lara Malsiner on kilpaillut mäkihyppääjänä olympialaisissa ja myös Jessica Malsiner on maajoukkuetason mäkihyppääjä.
Sinitähtöset

Sinitähtöset ("Ageratum") on suku asterikasvien heimossa. Siihen kuuluu 38 lajia. Lajeihin sisältyy kesäkukkana usein viljelty sinitähtönen ("Ageratum houstonianum"). Se kasvaa alkuperäisenä Meksikon seudulla, mutta on levinnyt viljeltynä ja villiintynyt lukemattomissa maissa eri mantereilla.
Pete Overend Watts

Pete "Overend" Watts (13. toukokuuta 1947 – 22. tammikuuta 2017) oli englantilainen muusikko ja rock-yhtye Mott the Hooplen perustajajäsen.
Watts soitti bassoa ja lauloi yhtyeen albumeilla. Hän toimi myös levytuottajana, muun muassa Hanoi Rocksille.
Wattsin kirjoittama kirja "The Man Who Hated Walking" julkaistiin vuonna 2013.
Hän kuoli 22. tammikuuta 2017 kurkkusyöpään.
Sädekukat

Sädekukat ("Gaillardia") on suku asterikasvien heimossa. Siihen kuuluu 21 lajia. Sädekukat kasvavat alkuperäisenä Pohjois-Amerikassa ja Etelä-Amerikassa. Useita niistä viljellään koristekasvina.
Punaläätteet

Punaläätteet (aiempi nimi sahaläätteet) ("Serratula") on suku asterikasvien heimossa. Siihen kuuluu neljä lajia. Niistä Euroopassa esiintyy kaksi: liuskalääte ("Serratula tinctoria") ja kruunulääte ("Serratula coronata"). Suomessa liuskalääte kasvaa harvinaisena muinaistulokkaana.
Lajit.
"Serratula coronata", "Serratula kirghisorum", "Serratula lancifolia" ja "Serratula tinctoria".
Tähtisilmät

Tähtisilmät ("Osteospermum") on kasvisuku asterikasvien heimossa. Siihen kuuluu 74 lajia, jotka kasvavat alkuperäisenä Afrikassa ja Arabiassa. Tähtisilmien lähimpiä sukulaisia ovat sääkukat ("Dimorphotheca").
Ruotsilan kahakka

Ruotsilan kahakka oli Sastamalan Kiikassa sijaitsevassa Ruotsilan kartanossa 22.–23. tammikuuta 1918 sattunut välikohtaus, joka oli yksi Suomen sisällissotaa edeltäneistä väkivaltaisuuksista. Suojeluskuntalaisten sekä punakaartin ja venäläisten sotilaiden välisessä tulitaistelussa sai surmansa yksi suojeluskuntalainen. Kokemäenjoen rannalla Tyrvään ja Kiikan rajalla sijainnut kartano oli tuolloin Tyrvään kihlakunnan kruununvoutina toimineen Arno August Rydmanin (1866–1934) omistuksessa.
Tapahtumat.
Kokemäenjokilaaksoon oli syksyllä 1917 saapunut 3 000 miehen vahvuinen venäläinen jalkaväkirykmentti, josta Kiikkaan majoittui noin 600 sotilasta. Tapahtumien alkaessa tiistaina 22. tammikuuta 1918 he olivat jo jättämässä paikkakunnan. Venäläiset odottivat rautatieasemalla Turkuun lähtövalmiina olevaa junaa, kun Kiikan työväenkaartin edustajat pyysivät heitä tekemään tarkastuksen Ruotsilan kartanoon.
Muutaman kilometrin päässä Vakkalan kylässä asuneen seitsenvuotiaan Tuure Junnilan 13-vuotiaan veljen Viljo Junnilan päiväkirjamerkintöjen mukaan venäläiset piirittivät Ruotsilan kartanon, jonka jälkeen apuun kiirehtineiden suojeluskuntalaisten ja venäläisten välille syntyi kiivasta laukaustenvaihtoa. Paikalla oli tuolloin Kiikan lisäksi myös Porin, Nakkilan, Harjavallan, Kokemäen, Kauvatsan ja Huittisten suojeluskuntalaisia. Kello 18 mennessä tilanne oli rauennut, kun alivoimaiseksi jääneet venäläiset vetäytyivät paikalta. Välikohtauksen aikana haavoittui yksi punakaartilainen sekä 18-vuotias Kauvatsalta kotoisin ollut suojeluskuntalainen, joka menehtyi seuraavana päivänä. Lisäksi Ruotsilan talon koira ammuttiin.
Seuraavana iltapäivänä paikalle saapui ilmeisesti Kauvatsalta toinen venäläisten sotilaiden ryhmä, jotka hyökkäsivät kartanoon ryöstäen ja polttaen sen päärakennuksen. Kartanonomistaja Arno Rydmanin poika Tor (1896–1941) haavoittui välikohtauksen aikana jalkaansa. Hänen sisarensa, myöhemmin kuvataiteilijana tunnettu Leila Rydman-Kalervo onnistui saamaan Tor Rydmanin pois kartanosta ja kuljettamaan hänet reellä Peipohjan rautatieasemalle, josta he matkasivat junalla sairaalahoitoon Poriin. Venäläiset saivat Ruotsilasta vangeiksi 24 suojeluskuntalaista. Heidät kuljetettiin junalla Tampereelle, jossa Teknillisen opiston opiskelijoista koottu suojeluskuntakomppania miehitti rautatieaseman ympäristön valmistautuen vapauttamaan vangit. Tampereen miliisipäällikkönä toimineen Pekka Lönngrenin välityksellä käytyjen neuvottelujen tuloksena vangit kuitenkin pääsivät vapaaksi vielä saman illan aikana ja uudelta aseelliselta selkkaukselta vältyttiin.
Yleisurheilu kesäolympialaisissa 2016 – miesten pituushyppy

Miesten pituushypyssä kilpailtiin Rio de Janeiron kesäolympialaisissa vuonna 2016 12. ja 13. elokuuta (13. ja 14. elokuuta Suomen aikaa). 
Kilpailun voitti yhdysvaltalainen Jeff Henderson tuloksella 8,38 metriä. Toiseksi sijoittui eteläafrikkalainen Luvo Manyonga hypättyään ennätyksensä 8,37. Pronssille hyppäsi mestaruuttaan puolustanut isobritannialainen Greg Rutherford tuloksella 8,29.
Ennakkoasetelmat.
Lontoon kesäolympialaisissa 2012 kultaa voittanut Rutherford lähti kilpailuun hienoisena ennakkosuosikkina, vaikka moni urheilija oli hypännyt häntä paremmin vuonna 2016. Hänen ennakkosuosikin paikkansa hänelle toi viime vuosien menestyminen tärkeimmissä kilpailuissa. Vuoden aikana parhaiten hyväksytyissä olosuhteissa oli hypännyt yhdysvaltalainen Jarrion Lawson hypättyään parhaimmillaan 8,58 metriä.
Tulokset.
Finaali.
Finaali kilpailtiin 13. elokuuta kello 20:53 alkaen paikallista aikaa. Finaalissa käytiin kuusi kierrosta, joista kolmelle viimeiselle pääsi vain kolmen ensimmäisen kierroksen kahdeksan parasta.
Izvestija Gelsingforsskogo soveta deputatov armii, flota i rabotših

Izvestija Gelsingforsskogo soveta deputatov armii, flota i rabotših (Sveaborgskogo porta) (, ”Armeijan, laivaston ja (Viaporin sataman) työläisten edustajien Helsingin neuvoston tiedonantoja”) oli Helsingissä vuosina 1917–1918 ilmestynyt venäjänkielinen sanomalehti. Maalis-huhtikuussa 1918 sen nimenä oli "Izvestija. Organ, izdavaemyi pri Likvidatsionnoi komissii po delam Finljandii" (ven. Известия. Орган, издаваемый при Ликвидационной комиссии по делам Финляндии, ”Tiedonantoja. Suomen asiain suorituskomission äänenkannattaja”).
Maaliskuussa 1917 aloittanut "Izvestija Gelsingforsskogo soveta" oli yksi helmikuun vallankumouksen jälkeen syntyneistä venäläisistä sotilaslehdistä. Nimensä mukaisesti se oli Helsingin sotilasneuvoston äänenkannattaja. Kuudesti viikossa ilmestynyt lehti painettiin omassa kirjapainossa. Levikiltään se oli Helsingin sotilaslehdistä suurin. Toimittajina työskentelivät aluksi A. Nožin ja S. A. Garin sekä huhti-syyskuussa 1917 menševikki Matvei Gorškov.
Jarrion Lawson

Jarrion Lawson (s. 6. toukokuuta 1994 Texarkana, Yhdysvallat) on yhdysvaltalainen pituushyppääjä. Hän kilpailee myös pikajuoksuissa ja kolmiloikassa.
Lawson saavutti Barcelonan alle 20-vuotiaiden MM-kilpailuissa 2012 pronssia pituushypyssä tuloksella 764. Hän osallistui pituushyppyyn Rio de Janeiron kesäolympialaisissa vuonna 2016 ja sijoittui neljänneksi tuloksella 825. Hän saavutti World Relays -kilpailuissa 2017 hopeaa 4 × 200 metrin viestissä. Lontoon MM-kisoissa 2017 hän voitti hopeamitalin pituushypyssä tuloksella 844. Hän sijoittui neljänneksi Birminghamin sisäratojen MM-kilpailuissa 2018.
Kesäkuussa 2018 Lawson antoi trenboloni-nimistä anabolista steroidia sisältäneen dopingnäytteen. Kansainvälinen yleisurheiluliitto määräsi hänelle neljän vuoden kilpailukiellon. Lawson kiisti syyllisyytensä ja väitti anabolisen steroidin päätyneen hänen elimistöönsä saastuneen lihan kautta syötyään ravintolassa pihvin. Hän valitti kilpailukiellosta urheilun kansainväliseen vetoomustuomioistuimeen CASsiin, joka maaliskuussa 2020 kumosi kansainvälisen yleisurheiluliiton tuomion. CAS katsoi että kielletty aine oli suurella todennäköisyydellä peräisin Lawsonin syömästä pihvistä.
Belgradin sisäratojen MM-kilpailuissa 2022 Lawson sijoittui pituushypyssä neljänneksi. Budapestin MM-kilpailuissa 2023 hän karsiutui loppukilpailusta.
Studios de Boulogne

Studios de Boulogne on Pariisin länsipuolella Boulogne-Billancourtissa oleva elokuvastudio.
Elokuvastudio perustettiin vuonna 1940, ja se oli ranskalaisen elokuvan tärkeimpiä studioita sotien jälkeisinä vuosikymmeninä. Sitä käyttivät myös useat tunnetut amerikkalaisohjaajat. Studio uudistettiin täysin ja avattiin uudelleen vuonna 1999. Vivendi osti studion vuonna 2015.
Minun vereni (Läjä Äijälän albumi)

Minun vereni on Läjä Äijälän esikoisalbumi, joka julkaistiin 21. lokakuuta 2016 levymerkillä Svart Records. Levyn materiaali on kokonaan Äijälän käsialaa ja on tyyliltään ambient- ja industrialvaikutteista elektronista musiikkia. Albumista julkaistiin rajoitettu 300:n vinyylilevyn painos.
Albumi sisältää kokonaan uuden materiaalin lisäksi Terveet Kädet -yhtyeen saman nimiselle julkaisemattomalle albumille suunniteltuja sanoituksia. Albumin nauhoitusten piti alkaa helmikuussa 2016, mutta Äijälä uutisoi jo seuraavassa kuussa yhtyeen hajoamisesta.
Soundin Arttu Tolonen antoi albumille neljä tähteä viidestä. Hän kuvaili sisältöä hyvin minimalistiseksi, hallitsemattomaksi ja harkitsemattomaksi konemusiikiksi, jolle sen oma tahto ja agenda antavat pulssin ja muuttaa sen lihaksi.
Alzheimer (EP)

Alzheimer on Läjä Äijälän EP-levy, joka ilmestyi vuonna 2016 levymerkillä Joteski Groteskii. Albumista julkaistiin rajoitettu 300 kappaleen vinyylipainos.
Raskas taakka

Raskas taakka on Läjä Äijälän EP-levy, joka julkaistiin vuonna 2012 Vauvan ja Joteski Groteskii -levy-yhtiöiden yhteisjulkaisuna. Siitä otettiin 400:n kappaleen yksipuolinen vinyylipainos. Albumi on väitetty nauhoitetun jo vuonna 2005, mutta sen julkaisu olisi lykkääntynyt usealla vuodella henkilökohtaisista syistä.
Nuorgamin kriitikko antoi albumille arvosanan 55/100. Hän sanoi musiikin olevan mekaanista ja sekavaa, bassontäytteistä muhjua ja albumin aiheuttavan lähinnä korvakipua. Hänen mukaansa Äijälän ”ölinä” heijastaa taiteilijan ahdistusta.
Sampo (peli)

Sampo on osakeyhtiö F. Tilgmannin vuonna 1904 julkaisema suomalainen lautapeli, joka sijoittuu "Kalevalan" maailmaan. 
Peli on tyypiltään noppapeli, jossa pelaajat heittävät vuorollaan noppaa ja siirtävät pelinappuloitaan pelilaudalla. Se on puhtaasti noppaonneen perustuva eikä siinä ei ole lainkaan taitoelementtiä. Saavuttuaan eri ruutuihin pelaajat seuraavat niissä annettuja ohjeita ja kuvauksia. Tarinallisten ohjeiden avulla pelaaja voi tutustua "Kalevalaan" ja sen taustoihin. Pelin alaviitteissä avataan "Kalevalan" keskeisiä paikkoja ja henkilöitä.
"Kalevala"-aiheinen taide oli suosittua 1800-luvun lopussa ja 1900-luvun alussa ja Kalevala-aiheet vaikuttivat koko visuaalisen kulttuurin kenttään. Sammon pelilaudan kuvitusta on pidetty hyvin taidokkaana aiheensa edustajana. Suomen pelimuseon mukaan pelin kansallisromanttinen taide on Samuel von Bellin käsialaa. Von Bell tunnetaan myös muista "Kalevala"-aiheisista kuvituksistaan, kuten postikorteista ja opetustauluista.
"Sampo"-pelin voittaa se, joka pääsee ensimmäisenä kotiin, eli Suomen rantaan, Pohjolaan suuntautuneen ryöstöretken jälkeen. "Sampo" seuraa muutenkin näkökulmansa puolesta "Kalevalan" sankareita ja kamppailevat Pohjolan vaaroja vastaan. Pohjolaa kuvataan erittäin negatiivisesti ja sen todetaan olevan ″Pohjanväen pimeä, kolkko asunto″. Peli seuraa muillakin tavoin 1800- ja 1900-lukujen taitteessa vakiintuneita "Kalevalan" kansallisromanttisia tulkintoja.
"Sampo" on esimerkki varhaisesta suomalaisesta lautapelikustantamisesta. Alkuperäinen peli löytyy muun muassa Kansalliskirjaston kokoelmista. Peli on esillä myös Suomen pelimuseon perusnäyttelyssä.
Saksalan kartano

Saksalan kartano on Padasjoella sijaitseva kartano joka mainittiin Mikkolan talonpoikaisratsutilana ensi kerran jo vuonna 1594.
Kartanon omisti 1600-luvun lopulla Robert Charpentier. Useiden omistajavaihdosten jälkeen kartanon ja siihen rajautuneen Mikkolan tilan omistajaksi tuli vuonna 1826 kapteeni Georg Magnus von Fieandt. Fieandt rakennutti kartanoon 1826 uuden empiretyylisen yksikerroksisen puisen päärakennuksen sekä kiviterassit päärakennuksen länsi- ja itäpuolelle. Lääninagronomi Robert Mauritz von Fieandt perusti 1850-luvulla kartanon puiston ja kartanoon pohjoisesta ja lännestä peltojen halki johtavat lehtikuusi- ja koivukujanteet. Fieandt-suku omisti kartanon 1940-luvulle saakka.
Läntisen koivukujanteen alkupäässä on Björkenheimin huvilana tunnettu, Vierun ruukista vuonna 1913 siirretty entinen ruukin isännöitsijän asuinrakennus jonka kartanon omistanut Karl von Fieandt antoi tyttärelleen häälahjana 1913. Pohjoisen lehtikuusikujan alkupäässä on vuonna 1850 rakennetussa entisessä pitäjänmakasiinissa Padasjoen kotiseutumuseo.
Kartanon puiston koko on noin neljä hehtaaria ja siihen liittyy "Hanna-Borgenströmsbacken"-nimellä tunnettu kartanon alapiha asuin- ja talousrakennuksineen. Alapihalla sijaitsee kartanon talli ja navetta, väentupa ja muita talousrakennuksia. Kartanon pihapiirin rakennuksiin kuuluu myös sveitsiläistyylinen kaksikerroksinen fatabur-rakennus, Vierun ruukin padolta paikalle siirretty hirsirakennus Torni ja aittarivi. Kartanon puisto sijaitsee rakennusten itäpuolella ja hyötypuutarha taas päärakennuksen eteläpuolella. Kartanon puisto läheisine metsineen on nimetty noin 40 hehtaarin kokoiseksi Natura-kohteeksi. Kartanon omistaa nykyisin Christian Creutz. Kartanossa ei ole enää omaa maanviljelystä vaan pellot on vuokrattu. 
Padasjoen kotiseutumuseo makasiinimuseo.
Saksalan kartanon alueella sijaitsee Padasjoki-seuran 1956 avattu Padasjoen kotiseutumuseo, Makasiinimuseo, jonka kaksikerroksiset tilat ovat entisessä viljamakasiinissa eli lainajyvästössä, joka oli perustettu 1850. Makasiinimuseossa esitellään ammattien harjoittamisessa tarvittavaa esineistöä, kuten puusepän, räätälin, suutarin ja käsinkaavaajan eli valurin työkaluja. Makasiinimuseo osallistuu 8. kesäkuuta 2019 Avoimet kylät -tapahtumaan.
Saksalan kartanoon kuului aputiloja eli augmenttitiloja, jotka maksoivat veronsa kohdistettuna ratsutilan ratsuhevosen ylläpitokuluihin. Yksi tällaisista oli Kimolan augmenttitila Kuhmoisissa.
Is It True?

Is It True? on islantilaisen laulajan Yohannanan kappale, jolla hän edusti maataan Moskovassa.
Kappale kilpaili Eurovision laulukilpailun ensimmäisessä semifinaalissa, jossa se sai 174 pistettä ja täten voitti semifinaalinsa. Finaalissa kappale sai 218 pistettä ja sijoittui toiseksi.
Sidney Robinson

Sidney John Robinson (1. elokuuta 1876 Denton – 3. helmikuuta 1959 Long Sutton) oli brittiläinen kestävyysjuoksija sekä olympiavoittaja.
Robinson osallistui olympialaisiin kerran, vuonna 1900 Pariisissa. Hän osallistui kisoissa kolmelle matkalle ja saavutti kaikista mitalin. Kultaa hän voitti 5 000 metrin juoksun joukkuekilpailuista sekajoukkueen kanssa, hopeaa 2 500 metrin estejuoksussa ja pronssia 4 000 metrin estejuoksussa.
Ennätyksikseen Robinson juoksi 3 mailin juoksussa 15.04,0 vuonna 1898, 4 mailin juoksussa 20.16,0 1898, 6 mailin juoksussa 30.52,0 1898 sekä 10 mailin juoksussa 53.12,0 vuonna 1898.
John Luther Adams

John Luther Adams (s. 23. tammikuuta 1953 Meridian, Mississippi) on yhdysvaltalainen säveltäjä, jonka musiikissa on vaikutteita Alaskan osavaltion luonnosta. Hänen orkesteriteoksensa "Become Ocean" sai vuonna 2014 Pulitzer-palkinnon ja vuonna 2015 Grammy-palkinnon vuoden parhaana nykytaidemusiikin levytyksenä. Adamsin teoksista useimmin esitetty on 99 lyömäsoittajalle sävelletty ulkoilmateos "Inuksuit".
Vuonna 1953 syntynyt John Luther Adams varttui Yhdysvaltojen etelävaltioissa ja New Yorkissa. Hän opiskeli säveltämistä James Tenneyn johdolla California Institute of the Arts -oppilaitoksessa, josta hän valmistui 1973 ensimmäiseltä vuosikurssilta. Vuodesta 1978 vuoteen 2014 Adams asui Alaskassa ja toimi muun muassa Pohjois-Alaskan ympäristökeskuksen johtajana.
Adams on opettanut Harvardin ja Alaskan yliopistossa, ohiolaisessa Oberlin-konservatoriossa ja Bennington Collegessa Vermontissa. Hän on työskennellyt Anchoragen sinfoniaorkesterin, Anchoragen oopperan, Fairbanksin sinfoniaorkesterin, Arctic Chamber Orchestran ja Alaska Public Radio Networkin kanssa.
Vuonna 2010 John Luther Adams palkittiin Northwestern-yliopiston Nemmers-palkinnolla. Vuonna 2015 Adams palkittiin elämäntyöstään Columbian yliopiston William Schuman -palkinnolla.
Patrick Leahy (urheilija)

Patrick Joseph "Pat" Leahy (20. toukokuuta 1877 Cregane Irlanti – 29. joulukuuta 1927 Chicago Yhdysvallat) oli irlantilainen hyppylajeihin erikoistunut yleisurheilija ja olympiamitalisti.
Leahy esiintyi olympialaisissa kaksi kertaa, vuonna 1900 Pariisissa sekä 1908 Lontoossa. Pariisissa hän saavutti hopeaa korkeushypyssä ja pronssia pituushypyssä. Lisäksi hän sijoittui kolmiloikassa neljänneksi. Lontoon olympialaisissa Leahy osallistui korkeushyppyyn sijoittuen lopputuloksissa yhdeksänneksi.
Ennätyksikseen Leahy teki korkeushyppyssä tuloksen 1,96 metriä vuonna 1898, pituushypyssä 7,29 metriä vuonna 1902 sekä kolmiloikassa tuloksen 15,15 metriä vuonna 1901.
Myös Leahyn veli Cornelius "Con" Leahy oli olympialaisista mitaleita saavuttanut yleisurheilija.
Yleisurheilu kesäolympialaisissa 2016 – naisten pituushyppy

Naisten pituushypyssä kilpailtiin Rio de Janeiron kesäolympialaisissa vuonna 2016 16. ja 17. elokuuta. 
Kilpailun voitti yhdysvaltalainen Tianna Bartoletta ennätystuloksellaan 717 cm. Toiseksi sijoittui niin ikään yhdysvaltalainen Brittney Reese hypättyään 715 cm. Pronssille hyppäsi kroatialainen Ivana Španovic tuloksella 708.
Tulokset.
Finaali.
Finaali kilpailtiin 17. elokuuta kello 21.15 alkaen. Finaalissa käytiin kuusi kierrosta, joista kolmelle viimeiselle pääsi kolmen ensimmäisen kierroksen kahdeksan parasta.
Orient Avia

Orient Avia (; IATA: V6, ICAO: ORT) oli venäläinen lentoyhtiö. Vuonna 1994 perustetun yhtiön kotikenttä oli Šeremetjevon lentoasema Moskovassa.
Yhtiö lensi aluksi neljällä Il-62M:llä ja yhdellä Il-86:lla tilauslentoja ulkomaille ja reittilentoja lähinnä Venäjän kaukoitään, mistä myös yhtiön nimi oli peräisin. Laajentaakseen reittiverkostoaan yhtiö hankki kaksi Tu-143A-3:a vuonna 1996. Se kärsi kuitenkin talousvaikeuksista. Kun neuvottelut yhdistymisestä rahtilentoyhtiö East Lineen epäonnistuivat, Orient Avia hakeutui konkurssiin 10. heinäkuuta 1997.
Laivasto.
Orient Avia käytti toimintansa aikana seuraavia kahdeksaa lentokonetta.
Yhdysvaltain reformipuolue

Yhdysvaltain reformipuolue (, myös ) on yhdysvaltalainen poliittinen puolue, jonka miljardööri ja vuoden 1992 presidentinvaalien sitoutumaton ehdokas Ross Perot perusti vuonna 1995. Puolue kuuluu poliittiseen keskustaan.
Puolueen tunnettuja jäseniä ovat Ross Perotin lisäksi entinen Minnesotan kuvernööri Jesse Ventura, Pat Buchanan ja Ralph Nader. Yhdysvaltain 45 ja 47 presidentti Donald Trump on entinen reformipuolueen jäsen.
Orjol Avia

Orjol Avia (, usein virheellisesti myös Orel Avia; IATA: R6, ICAO: UVL) oli venäläinen lentoyhtiö. Vuonna 1992 perustetun yhtiön solmukohdat olivat Lipetskin lentoasema ja Orjolin lentoasema. Se yhdistyi Vnukovo Airlinesiin vuonna 1998.
Laivasto.
Orjol Avia käytti toimintansa aikana seuraavia 14 lentokonetta.
The Open Group

The Open Group on kansainvälinen konsortio, joka julkaisee ja hallinnoi UNIX-tavaramerkkiä sekä vastaa Single UNIX Specification standardista ja sertifioinnista.
Organisaatioon kuuluu yli 700 jäsenorganisaatiota ja siinä ovat edustettuina sekä UNIX-valmistajat että sen käyttäjät (mm. Nasa).
Organisaatio syntyi kun Open Software Foundation (OSF) ja X/Open yhdistyivät vuonna 1996.
Novell siirsi Unix-tavaramerkin X/Openille vuonna 1994, mutta myi lähdekoodit ja tuotetoteutuksen (UnixWare) erikseen.
X Consortium ilmoitti vuonna 1996 siirtävänsä X Window Systemin Open Groupin vastuulle vuodesta 1997 alkaen.
Toukokuussa 1999 Open Group perusti X.Orgin, joka teki X Window System -julkaisut.
Open Group tekee myös vaatimuksenmukaisuuden testaamista.
Standardit ja innovaatiot.
Organisaatiolla on mm. seuraavia standardeja:
Glysiiniamidinotransferaasi

Glysiiniamidinotransferaasi eli arginiini:glysiiniamidinotransferaasi on entsyymi, joka katalysoi arginiinin ja glysiinin välistä reaktiota, jonka reaktiotuotteina ovat ornitiini ja glykosyamiini. Entsyymi on tärkeä kreatiinin biosynteesissä. Substraattina voi arginiinin lisäksi toimia myös kanavaniini, josta muodostuu kanaliinia. Glysiiniamidinotransferaasin EC-numero on EC 2.1.4.1.
Rakenne ja toiminta.
Glysiiniamidinotransferaasia esiintyy nisäkkäiden maksan mitokondrioissa. Se on rakenteeltaan kahdesta samanlaisesta alayksiköstä koostuva dimeeri ja sen molekyylimassa on noin 90 kDa. Glysiiniamidinotransferaasilla on kaksi konformaatiota: niin kutsuttu avoin konformaatio ja suljettu konformaatio. Konformaatio muuttuu avoimesta suljetuksi arginiinin tai kanavaniinin sitoutuessa entsyymiin. Glysiiniamidinotransferaasin toiminnalle kolme tärkeää aminohappoa ovat kysteiini, histidiini ja asparagiinihappo, joista kysteiini toimii nukleofiilisena katalyyttinä ja histidiini ja asparagiini toimivat happo- ja emäskatalyytteinä.
Glysiiniamidinotransferaasin toimintaa säätelee muun muassa tyroksiinihormoni, joka on entsyymin aktivaattori. Entsyymi inhiboituu kreatiinin vaikutuksesta eli se on niin sanotusti feedback-inhiboitu entsyymi. Myös statiinit voivat estää entsyymin toimintaa. Glysiiniamidinotransferaasin puutos on hyvin harvinainen perinnöllinen sairaus. Oireina ovat muun muassa myopatia ja kehitysvammaisuus, joka vaikuttaa muun muassa puheeseen ja älykkyyteen.
Ebenisti

Ebenisti () on taidepuusepän ranskankielinen nimitys. Nimitystä käytettiin yleisemmin 1700-luvulla. Sana viittaa henkilöön, joka valmistaa huonekaluja tai muita koristeltuja puutuotteita, kuten jakkaroita, sängyn jalkoja ja lipastoja, erityisesti eebenpuusta, mihin nimityskin viittaa. Ebenisti on myös henkilö, joka tekee maalauksia tai tarkkoja kaiverruksia erilaisiin pöytiin tai tuoleihin.
Tunnettuja ranskalaisia ebenistejä.
Lähde:
Georg Ebers

Georg Moritz Ebers (1. maaliskuuta 1837 Berliini, Saksa – 7. elokuuta 1898 Tutzing, Saksa) oli saksalainen egyptologi ja kirjailija. Vuonna 1875 Ebers löysi yhtenä merkittävimpinä muinaisina löytöinä pidettävän Ebersin papyruksen, joka on nimetty hänen mukaansa. Papyrusarkeille painettu egyptiläinen lääketieteellinen kirjoitus on peräisin noin vuodelta 1550 eaa. 
Elämä ja teoksia.
Ebers opiskeli oikeustiedettä Göttingenin Georg-August-yliopistossa ja myöhemmin itämaisia kieliä sekä arkeologiaa.
Ebers julkaisi elämänsä aikana myös monia kuuluisia muinaisegyptiä käsitteleviä romaaneja, kuten vuonna 1864 julkaistu "Eine ägyptische Königstochter", joka käsittelee romantiikkaa.
Frederick Trump

Frederick Trump (alun perin Friedrich Trump; 14. maaliskuuta 1869 Kallstadt, Baijerin kuningaskunta – 27. toukokuuta 1918 Queens, New York, New York, Yhdysvallat) oli amerikansaksalainen liikemies. Kallstadtissa Baijerin kuningaskunnassa (nykyisessä Saksassa) syntynyt Trump muutti Yhdysvaltoihin 16-vuotiaana välttääkseen asepalveluksen, toimi jonkin aikaa parturina ja ansaitsi myöhemmin omaisuuden ylläpitämällä ravintolaa ja ilotaloa kaivostyöläisille Yukonissa. Myöhemmin Frederick Trump palasi Saksaan, jossa avioitui Elizabeth Christin kanssa, mutta menetti Saksan kansalaisuuden ja joutui palaamaan Yhdysvaltoihin.
Frederick Trump oli Fred ja John Trumpin isä ja Yhdysvaltain 45. presidentin Donald Trumpin isoisä. Hän oli sukua myös Henry Heinzille, ketsupistaan tunnetun H. J. Heinz Companyn perustajalle. Heinz oli Frederick Trumpin pikkuserkku; Heinzin isoäiti oli omaa sukua Trump.
John Trump

John George Trump (21. elokuuta 1907 New York, New York – 21. helmikuuta 1985 Boston, Massachusetts) oli yhdysvaltalainen fyysikko, insinööri, National Academy of Engineeringin (NAE) jäsen ja keksijä. Hän toimi Massachusetts Institute of Technologyssä professorina vuosina 1936-1973 ja vuodesta 1973 hän oli emeritusprofessori. Hän oli Frederick Trumpin poika, Fred Trumpin veli ja Donald Trumpin setä.
Trump toimi nuoruudessaan jonkin aikaa Elizabeth Trump &amp; Son -yhtiössä, mutta lopetti yhteistyön veljensä kanssa ja aloitti uran sähkötekniikan parissa. 
Hän palveli myös toisessa maailmansodassa. Hän oli naimisissa Elora Trumpin kanssa. Parille syntyi kolme lasta.
Kunnianosoituksia.
Lähde:
Wagonmaster – aavikon sankari

Wagonmaster – aavikon sankari ("Wagon Master") on yhdysvaltalainen lännenelokuva vuodelta 1950. Elokuva kertoo mormonien vankkurikaravaanin matkasta kohti Utahia. Elokuvan ohjasi ja tuotti John Ford. 
Elokuva sai Suomen ensi-iltansa vuonna 1951, ja se on esitetty useita kertoja televisiossa. Vuoden 2010 tv-esityksessä Yle Teemalla elokuvasta käytettiin nimeä "Rajarosvojen voittaja".
Luettelo Wii U -peleistä

Tämä on luettelo Wii U -peleistä, jotka on julkaistu fyysisinä levyinä tai ladattavina versioina Nintendo eShopissa.
Pelit.
Pelien nimet ovat pohjoisamerikkalaisesta versiosta, jos ei toisin ole mainittu.
Julkaisupelien päivämäärät: Japani 8.12.2012, Pohjois-Amerikka 18.11.2012, Eurooppa/Australia/Aasia 30.11.2012.
Cornelius Leahy

Cornelius "Con" Leahy (27. huhtikuuta 1876 Cregane Irlanti – 18. marraskuuta 1921 New York Yhdysvallat) oli hyppylajeihin erikoistunut irlantilainen yleisurheilija ja olympiavoittaja.
Leahy osallistui olympialaisiin kaksi kertaa, vuoden 1906 välikisoihin Ateenassa sekä vuoden 1908 olympialaisiin Lontoossa. Ateenan välikisoista hän saavutti kultaa korkeushypystä sekä hopeaa kolmiloikasta. Lontoon olympialaisissa hän sijoittui jaetulle hopealle korkeushypyssä.
Ennätyksikseen Leahy teki korkeushypyssä 1,95 metriä vuonna 1908, pituushypyssä 7,21 metriä vuonna 1902 sekä kolmiloikassa 15,06 metriä niin ikään vuonna 1902.
Myös Leahyn veli Patrick "Pat" Leahy oli yleisurheilija ja olympiamitalisti.
Kiramo

Kiramo on tukinnostolaitteesta (tukkihissi) käytetty kansanomainen nimitys. Kiramo saattoi olla rakennettu proomun tai vaunun päälle ja sen voimanlähteenä oli esimerkiksi sähkömoottori, polttomoottori tai höyrykone. Kiramossa oli kaksi noin kuusi metriä korkeaan telineeseen sovitettua ketjuparia joita voimanlähde liikutti. Ketjujen niveliin oli kiinnitetty 1,5–2,5 metrin välein koukut eli kynnet jotka nostivat tukit esimerkiksi vedestä kiramon telineen huipulle ja laskivat tukin edelleen tukkikiskoille joita pitkin tukki työnnettiin tai vieritettiin läjään. Kiramoa käytettiin myös tukkien lastaamiseen rautatievaunuun tai puutavara-autoon.
Mercedes-Benz CLC-sarja (CL203)

Mercedes-Benz CL203 on Mercedes-Benzin vuosina 2000–2011 valmistama coupé-korinen keskiluokan automalli, joka perustuu tekniikaltaan C-sarjaan (W203). Vuoteen 2008 saakka auton nimenä oli C-sarjan Sportcoupé, tämän jälkeen se tunnettiin omana CLC-sarjanaan. Mercedes-Benz CL203 kilpaili lähinnä BMW 3-sarjan Compact -mallin kanssa.
Mercedes-Benz CL203.
2000–2008: Sportcoupé.
W203-korimallin C-sarjalaisen alustalle perustuva Sportcoupé esiteltiin syksyllä 2000. Akseliväli vastasi tavallista C-sarjan sedania, mutta kokonaispituudeltaan CL203 oli sitä 17,8 senttimetriä lyhyempi.
Vuonna 2005 Sportcoupé sai pienen uudistuksen puskureihin ja kirkaslasiset ajovalot. 
2008–2011: CLC-sarja.
Keväällä 2008 mallin ulkoasua päivitettiin vastaamaan uutta C-sarjaa (W204). Sisätiloihin tuli muun muassa uusi ohjauspyörä ja kehittyneempi tietoviihdejärjestelmä. Mallinimi vaihtui CLC-sarjaksi ja auton tuotanto siirrettiin Saksan Bremenistä Brasiliaan.
Tom Shannon

Thomas Alfred ”Tom” Shannon Jr. (s. 1958 Minneapolis, Minnesota, Yhdysvallat) on yhdysvaltalainen diplomaatti ja Yhdysvaltain apulaisulkoministeri. Hän toimi Yhdysvaltain virkaatekevänä ulkoministerinä siihen saakka, että Donald Trumpin hallinnon ulkoministeri Rex Tillerson astui virkaansa 1. helmikuuta 2017. Shannon on aikaisemmin toiminut myös Yhdysvaltain ulkoministeriön neuvonantajana, Yhdysvaltain Brasilian-suurlähettiläänä, Yhdysvaltain apulaisulkoministerinä läntisen pallonpuoliskon asioita varten sekä Yhdysvaltain virkaatekevänä alivaltiosihteerinä.
Shannon on työskennellyt Yhdysvaltain ulkoasiainhallinnossa vuodesta 1984 lähtien ja palvellut pitkään suurlähetystöissä ympäri maailmaa.
Permtransavia-PM

Permtransavia-PM (, ICAO: PMT) oli venäläinen lentoyhtiö. Vuonna 1994 perustettu yhtiö oli Permin moottoritehtaan lentojaos. Sen nimen kirjaimet ”PM” olivat peräisin tehtaan nimestä (Пермьские моторы, "Permskije motory"). Sen kotikenttä oli Permin Bolšoje Savinon lentoasema. Se lopetti toimintansa vuonna 1998.
Laivasto.
Permtransavia-PM käytti toimintansa aikana seuraavia yhdeksää lentokonetta ja helikopteria.
Henry Heinz

Henry John Heinz (11. lokakuuta 1844 Pittsburgh, Pennsylvania – 14. toukokuuta 1919 Pittsburgh, Pennsylvania) oli amerikansaksalainen yrittäjä, joka perusti H. J. Heinz Companyn vuonna 1869.
Elämä.
Henry John Heinz syntyi 11. lokakuuta 1844 Pittburghissa Pennsylvaniassa. Hänen vanhempansa olivat Kallstadtista Baijerista Yhdysvaltoihin 1840-luvun alussa muuttaneita siirtolaisia.
Heinz sai luterilaisen kasteen ja kasvatuksen, mutta myöhemmin hän oli metodisti- ja presbyteriaanikirkkojen jäsen.
Heinz kuoli 74-vuotiaana keuhkokuumeeseen 14. toukokuuta 1919.
Heinzin pojanpoika Henry Heinz II oli H. J. Heinz Companyn pitkäaikainen toimitusjohtaja ja tämän poika Henry John Heinz III oli Yhdysvaltain edustajainhuoneen jäsen ja Pennsylvanian senaattori. Friedrich Trumpf, joka oli Yhdysvaltain presidentti Donald Trumpin isoisä, oli Heinzin isänpuoleinen pikkuserkku.
Proteiinikinaasi C

Proteiinikinaasi C on joukko proteiinikinaaseihin kuuluvia entsyymejä, jotka säätelevät muiden proteiinien aktiivisuutta fosforyloimalla seriiniaminohappojen hydroksyyliryhmiä. Nämä kinaasit ovat mukana monissa solujen toiminnoissa, kuten säätelemässä niiden lisääntymistä, valvomassa solukuolemaa sekä valvomassa geenien transkriptiota. Kinaasit valvovat myös solujen muotoa ja sääntelevät solujen välistä yhteyttä.
Kun PKC-entsyymit löydettiin, niiden luultiin aktivoituvan proteolyysin vaikutuksesta, mutta muutamaa vuotta myöhemmin tämä havaittiin virheelliseksi tiedoksi.
Scribblenauts Unlimited

Scribblenauts Unlimited on 5th Cell Median kehittämä "Scribblenauts"-pelisarjan neljäs osa. Peli on julkaistu vuonna .
Pelaaminen.
Pelissä pelaajan on autettava Maxwell-hahmoa ratkaisemalla pulmia, joka tehdään kutsumalla peliin erilaisia esineitä.
Pierson Fodé

Pierson Fodé (6. marraskuuta 1991 Moses Lake, Washington, Yhdysvallat) on yhdysvaltalainen näyttelijä ja malli. Hän on näytellyt muun muassa Thomas Forresterin roolissa saippuasarjassa "Kauniit ja rohkeat".
Ura.
Fodé aloitti näyttelijänuransa 2012. Hän on näytellyt muun muassa miespääosassa komediassa "Naomi and Ely's No Kiss List", jossa hänen vastanäyttelijänään oli Victoria Justice. Hän aloitti vuonna 2015 Thomas Forresterin roolissa saippuasarjassa "Kauniit ja rohkeat".
Yksityiselämä.
Hän seurusteli Victoria Justicen kanssa kaksi vuotta, mutta suhde päättyi eroon.
Peter Ablinger

Peter Ablinger (15. maaliskuuta 1959 Schwanenstadt, Itävalta – 17. huhtikuuta 2025) oli itävaltalainen nykytaidemusiikin säveltäjä.
Ablinger opiskeli alun perin taidegrafiikkaa ja jazzpianon soittoa mutta vaihtoi säveltämiseen, jota hän opiskeli Gösta Neuwirthin johdolla Grazissa ja Roman Haubenstock-Ramatin johdolla Wienissä.
Vuonna 2005 Ablinger käynnisti projektin, jossa Grazin kaupunki muuttui monitaiteelliseksi, kaupungin ääniä hyödyntäväksi musiikkiteokseksi "Cityopera Graz". Sittemmin samaa ideaa on toteutettu teoksissa "City Opera Buenos Aires" ja "Landscape Opera Ulrichsberg". Ablingerin teoksia on ollut esillä muun muassa uuden musiikin festivaaleilla ja Venetsian biennaalissa.
Italialainen musiikkilehti "Classic Voice" järjesti vuonna 2016 äänestyksen parhaista 2000-luvulla sävelletyistä teoksista, vastaajina sata eurooppalaista nykymusiikin tuntijaa. Neljä Ablingerin teosta saivat siinä ääniä: "Voices and piano" (2012, 6 ääntä), "Speaking Piano" (2009, 4 ääntä) sekä "Landschaftsoper" (2009, 4 ääntä).
Kesällä 2013 Ablinger oli säveltäjävierailijana Viitasaaren Musiikin aika -tapahtumassa. Tapahtuman verkkosivulla säveltäjää luonnehditaan näin:
"Ablinger on tunnettu rajoja avaavasta musiikkinäkemyksestään, joka määrittelee uudelleen musiikillisen äänen, ajan ja tilan. Musiikilliset hälyt eivät merkitse hänelle kaaosta, energiaa, vastakohtaa tai epäjärjestystä, vaan ovat olemassa sellaisenaan ilman symboliikkaa. Ablingerin sanoin hälyt ja äänet ovat meille olemassa hyväilläkseen aisteja ja harhauttamassa järkeä, ja kuuleminen on se, mikä meidät luo."
The Forest Seasons

The Forest Seasons on suomalaisen metalliyhtye Wintersunin kolmas studioalbumi. Albumi julkaistiin 21. heinäkuuta 2017.
Albumi meni myös julkaisuviikollaan 30/2017 Suomen virallisen albumilistan ykköseksi.
Rockmusiikkilehti Soundin toimittajat valitsivat albumin vuoden 2017 yhdeksänneksitoista parhaaksi kotimaiseksi albumiksi.
El laberinto griego

El laberinto griego (kansainvälisesti "The Greek Labyrinth") on vuonna 1993 ensi-iltansa saanut Rafael Alcázarin ohjaama espanjalainen jännityselokuva, jonka pääosia näyttelevät Omero Antonutti, Aitana Sánchez-Gijón ja Eusebio Poncela. "El laberinto griego" perustuu Manuel Vázquez Montalbánin samannimiseen "Pepe Carvalho" -salapoliisiromaaniin "El laberinto griego" (1991), jonka pohjalta Rafael Alcázar ja Manuel Vázquez Montalbán sovittivat elokuvan käsikirjoituksen. Elokuvan tuottajana oli Francisco Molero ja vastaavana tuottajana Rafael Alcázar. Elokuva sai Goya-ehdokkuuden parhaasta sovitetusta käsikirjoituksesta. "El laberinto griegossa" Penélope Cruz tekee ensiesiintymisensä elokuvissa.
Juoni.
"El laberinto griego" kertoo ranskalaisesta Bernadettesta, joka matkustaa liikekumppaninsa kanssa Barcelonaan palkkaamaan yksityisetsivä Juan Bardónin etsimään kadonneen miesystävänsä Alekosin, joka oli kadonnut Pariisissa. Bardón ottaa tapauksen vastaan ja alkaa tutkia sitä, kunnes löytää Alekosin kuolleena ja saa tietää Bernadetten liikekumppaneineen kadonneen. Pian Bardón itse on Alekosin murhan pääepäiltynä.
Tuotanto.
"El laberinto griego" kuvattiin Barcelonassa ja Madridissa. Elokuvan tuotantoyhtiöinä olivat Trabala Producciones, S.L. ja Impala, S.A..
Julkaisu ja vastaanotto.
"El laberinto griego" sai ensi-iltansa Ranskassa 10. syyskuuta 1991. Elokuva sai ensi-iltansa Espanjassa 29. elokuuta 1992 ja oli Warner Española S.A.:n teatterilevittämä. Elokuva tuotti Espanjassa 155 412 euron lipputulot.
Karl Helfferich

Karl Theodor Helfferich (22. kesäkuuta 1872 Neustadt, Rheinland-Pfalz, Saksan keisarikunta – 23. huhtikuuta 1924 Bellinzona, Sveitsi) oli saksalainen poliitikko ja taloustieteilijä, joka toimi eri tehtävissä Saksan keisarikunnan hallituksessa ensimmäisen maailmansodan aikana.
Karl Helfferichin isä oli tehtailija. Hän opiskeli oikeustiedettä ja valtiotieteitä Berliinin, Münchenin ja Strasbourgin yliopistoissa. Hän oli vuodesta 1899 Berliinin yliopistossa kansantaloustieteen yksityisdosenttina ja työskenteli vuosina 1901–1906 taloudellisena asiantuntijana Saksan ulkoministeriön siirtomaaosastolla. Hellferich julkaisi vuonna 1903 vaikutusvaltaiseksi muodostuneen pääteoksensa "Das Geld" (”Raha”), jossa hän puolusti valuuttojen sitomista kultakantaan niiden vakauttamiseksi. Hän oli 1906–1908 Bagdadin rautatietä rakennuttaneen Anatolian rautatieyhtiön johtajana ja 1908–1915 Deutsche Bankin johtokunnan jäsenenä.
Helfferich kutsuttiin tammikuussa 1915 Saksan valtiovarainministeriksi. Hän pyrki rahoittamaan Saksan sotamenot lainoilla verotuksen kiristämisen sijaan, mikä kuitenkin kiihdytti inflaatiota. Toukokuussa 1916 Helfferich siirtyi sisäministeriksi ja tuli samalla Theobald von Bethmann Hollwegin hallituksen varakansleriksi. Hän vastusti rajoittamattoman sukellusvenesodan aloittamista. Helfferich jatkoi sisäministerinä vielä Georg Michaelisin hallituksessa, mutta joutui eroamaan opposition painostuksesta marraskuussa 1917. Helfferich nimitettiin heinäkuussa 1918 Saksan Moskovan-lähettilääksi salamurhatun Wilhelm von Mirbachin tilalle. Hän suositteli elokuun alussa Saksan hallitukselle Venäjän horjuvan bolševikkivallan kukistamista, mutta ulkoministeri Paul von Hintze onnistui torjumaan ajatuksen, jolloin Helfferich erosi lähettilään tehtävistä.
Weimarin tasavallan alkuaikoina Helfferich oli yksi tasavaltaa vastustaneen jyrkän konservatiivisen oikeiston näkyvimmistä hahmoista. Hän kuului vuodesta 1920 Saksalaiskansallisen kansanpuolueen (DNVP) johtoon ja oli sen valtiopäiväedustajana. Helfferich johti muun muassa vihamielistä parjauskampanjaa keskustalaista valtiovarainministeriä Matthias Erzbergeriä vastaan. Vuoden 1923 Saksan hyperinflaation aikana Helfferich ehdotti uuden valuutan käyttöönottoa. Hänet julistettiin samana vuonna käyttöön otetun Rentenmarkin ja myöhemmän Reichsmarkin ”isäksi”, vaikka varsinkaan jälkimmäinen ei vastannut hänen ideoitaan. Hän kuoli seuraavana vuonna junaonnettomuudessa Sveitsissä.
Siipitaskuruohot

Siipitaskuruohot eli taskuruohot ("Thlaspi") on kasvisuku ristikukkaiskasvien heimossa. Siihen kuuluu suppeassa rajauksessa kolmesta yhdeksään lajia, mutta aiemmin enemmän. Uusimmassa taksonomiassa siipitaskuruohoista erotetaan palletaskuruohot ("Mummenhoffia") ja vahataskuruohot ("Noccaea").
Lajeja.
Suomessa kasvaa peltotaskuruohoa ja kevättaskuruohoa lähes koko maassa muinais- tai uustulokkaina.
Fay Moulton

Fay R. Moulton (7. huhtikuuta 1876 Marion – 19. helmikuuta 1945 Kansas City) oli yhdysvaltalainen pikajuoksija ja olympiamitalisti.
Moulton osallistui olympialaisiin kaksi kertaa, vuoden 1904 olympialaisiin St. Louisissa sekä vuoden 1906 välikisoihin Ateenassa. Vuonna 1904 hän saavutti pronssia 60 metrin juoksussa, minkä lisäksi hän sijoittui neljänneksi sekä 100 metrin että 200 metrin juoksussa. Vuoden 1906 välikisoissa hän voitti hopeaa 100 metrin juoksussa ja sijoittui kuudenneksi 400 metrin juoksussa.
Moulton juoksi ennätyksikseen 100 jaardilla 9,8 sekuntia vuonna 1903, 100 metrillä 11,2 vuonna 1906, 220 jaardin juoksussa 21,6 vuonna 1904 sekä 400 metrillä 49,4 vuonna 1902.
Duetot

Duetot on suomalaislaulajan Paula Koivuniemen 21. lokakuuta 2016 julkaistu albumi, jolla hän duetoi yhdeksän eri suomalaisen miesartistin kanssa. Albumi nousi ensimmäisellä listaviikollaan Suomen virallisen albumilistan 11. sijalle. Albumi putosi listalta viiden viikon jälkeen, mutta palasi takaisin vuoden 2017 toisella viikolla listan toiselle sijalle.
Albumin teosta esitettiin 6. tammikuuta 2017 Yle TV1 -kanavalla Mape Morottajan ohjaama dokumentti "Paula Koivuniemi @studio". Morottaja seurasi albumin tekoa puolentoista vuoden ajan. Dokumentin ensilähetystä seurasi kanavalla 488 000 katsojaa.
Albumin ensimmäisenä singlenä julkaistiin Elastisen kanssa duetoitu ”Tänään lähtee” -kappale. Toinen single, jolla on mukana Toni Wirtanen, julkaistiin 23. syyskuuta 2016.
Mäkimintut

Mäkimintut ("Clinopodium") on kasvisuku huulikukkaiskasvien heimossa. Siihen kuuluu laajassa rajauksessa 165 lajia, joita esiintyy lähes maailmanlaajuisesti. Mäkimintut ovat läheistä sukua muun muassa kynteleille ("Satureja") ja lähisukujen väliset rajat vaihtelevat eri lähteiden mukaan.
Lajeja.
Mäkiminttuihin kuuluvat muun muassa:
Suomessa lehtomäkiminttu kasvaa alkuperäisenä, tarhamäkiminttu viljelykasvina tai harvoin karkulaisena puutarhoissa, ja lisäksi kivikkomäkimintusta on havaintoja satunnaiskasvina.
Sukuun mahdollisesti kuuluvia käenminttuja:
Nathaniel Cartmell

Nathaniel John "Nate" Cartmell (13. tammikuuta 1883 Union Town – 23. elokuuta 1967 Forest Hills) oli yhdysvaltalainen pikajuoksija ja olympiavoittaja.
Cartmell osallistui olympialaisiin kaksi kertaa, vuonna 1904 St. Louisissa sekä vuonna 1908 Lontoossa. Vuoden 1904 olympialaisissa hän saavutti hopeaa sekä 100 metrin että 200 metrin juoksussa, minkä lisäksi hän osallistui 60 metrin juoksuun karsiutuen jo alkuerissä. Vuonna 1908 Cartmell oli mukana voittamassa olympiakultaa Yhdysvaltojen sekaviestijoukkueessa. Lisäksi hän saavutti kisoista pronssia 200 metrin juoksussa ja sijoittui 100 metrillä neljänneksi.
Ennätyksikseen Cartmell juoksi 100 metrillä tuloksen 11,0 vuonna 1908 sekä 200 metrillä tuloksen 21,5 vuonna 1907.
Täydennyslentolaivue 25

Täydennyslentolaivue 25 (T-LLv 25) oli Suomen ilmavoimien koulutuslentolaivue jatkosodassa. Laivue perustettiin liikekannallepanon yhteydessä kesäkuussa 1941, mutta se lakkautettiin jo saman vuoden lokakuussa lentäjien koulutustarpeen täytyttyä.
Historia.
Lentokoulutusta antavan Täydennyslentorykmentin ja sen alaisten lentolaivueiden perustamisesta seuraavan liikekannallepanon sattuessa päätettiin ilmavoimien esikunnan heinä-elokuussa 1940 tekemillä päätöksillä.
Täydennyslentolaivue 25 perustettiin 18. kesäkuuta 1941 osana jatkosodan liikekannallepanoa. Sen tehtäväksi tuli pääasiassa lentorykmentti 2:een sijoitettavien reservistä palaavien ohjaajien jatkokoulutus, jonka tavoitteena oli saavuttaa koulutettavan henkilöstön rintamakelpoisuus. Ylivieskaan sijoitetun laivueen komentajaksi määrättiin kapteeni Eino Carlsson, joka oli saanut tunnustusta toimittuaan talvisodassa lentolaivue 24:n lentueenpäällikkönä. T-LLv 25:n antaman hävittäjälentäjien jatkokoulutuksen pohjana oli tarkoitus käyttää Carlssonin vuonna 1940 laatimaa "Hävittäjä Täydennyslaivueen koulutusohjelmaa," mutta tämä jäi suunnitelmaksi laivueen opettajapulan takia.
T-LLv 25:n kalusto koostui noin kymmenestä VL Pyrystä ja Gloster Gauntletista, jotka jaettiin kolmen lentueen käyttöön. Lentueista ensimmäinen oli Pyry-lentue, toinen Gauntlet-lentue ja kolmas sekakalustoinen. Laivueella oli käytössään myös yksi VL Kotka ja VL Tuisku. Pyryjä piinasivat alkuun sadesäällä esiin tulleet ongelmat, ja koneita oli yleensä käyttökunnossa 3–4.
Laivue siirrettiin heinäkuussa 1941 Vaasan lähellä sijaitsevaan Mustasaareen, kun Ylivieska osoittautui toiminnalle sopimattomaksi. Komentajaksi määrättiin 12. elokuuta 1941 alkaen majuri Otto Holm. T-LLv 25 siirrettiin saman kuukauden lopulla Vesivehmaan lentokentälle Mustasaaren jäätyä ahtaaksi.
Jatkokoulutustarve putosi syksyllä 1941 merkittävästi, minkä seurauksena T-LLv 25 lakkautettiin 1. lokakuuta 1941. Laivueessa palvellut henkilöstö ja sen kalusto liitettiin myös Vesivehmaalta toimineeseen T-LLv 35:een, jolloin hävittäjälentäjien täydennyslentotoiminta keskittyi yhteen lentolaivueeseen.
T-LLv 25:n koulutukseen valittiin 33 jatkokoulutettavaa, joista 17 ehti valmistua ennen yksikön lakkauttamista. Loput olisivat valmistuneet vain kuukauden päässä. Laivue keräsi olemassaolonsa aikana kokonaisuudessaan noin tuhat lentotuntia. Laivueen kursseilla yksittäinen oppilas lensi 31 lentotuntia.
Komentajat.
"Lähde:"
Tectona

Tectona on kasvisuku huulikukkaiskasvien heimossa. Aiemmin se on luokiteltu verbenakasveihin (Verbenaceae). "Tectona"-sukuun kuuluu kolme lajia, jotka kasvavat alkuperäisenä Etelä- ja Kaakkois-Aasian tropiikissa. Suvun tunnetuin laji on samalta seudulta kotoisin oleva tiikki, joka on maailman eniten viljeltyjä kovapuita ja trooppisten alueiden eniten käytetty koristepuu.
Liisukat

Liisukat eli liisankukat ("Plectranthus") on suku huulikukkaiskasvien heimossa. Siihen kuuluu 83 lajia. Sukuun on joskus yhdistetty tai yhdistetään "Coleus"-suku, jossa on noin 300 lajia.
Lajeja.
Sukuun mahdollisesti luokiteltu laji: isokirjopeippi eli värinokkonen ("Solenostemon scutellarioides", syn. "Plectranthus scutellarioides").
Monia liisukoita viljellään huonekasvina, yrttiliisukkaa myös mausteyrttinä.
Porrot

Porrot ("Ballota") on suku huulikukkaiskasvien heimossa. Siihen kuuluu 18 lajia, joita esiintyy alkuperäisenä Euroopassa, Pohjois-Afrikassa ja läntisessä Aasiassa. Porrot ovat lähisukua hurtanmintuille.
Lajeja.
Tummaporro esiintyy koko Euroopassa. Suomessa se on hyvin harvinainen ja satunnainen uustulokas.
Melissat

Melissat ("Melissa") on suku huulikukkaiskasvien heimossa. Siihen kuuluu neljä lajia monivuotisia ruohoja. Melissojen lähisukuja ovat rosmariinit ja salviat. Tunnetuin laji on mauste- ja lääkekasvina maailmanlaajuisesti lauhkealla vyöhykkeellä viljelty sitruunamelissa ("Melissa officinalis").